سید مظفر الدین ندوی

سید مظفر الدین ندوی (پیدائش: 1900ء، وفات: 18 جون 1984ء) ایک ہندوستانی نژاد غیر منقسم پاکستان میں مقیم عالم دین، مصنف، استاذ اور مترجم تھے۔ انھوں نے اردو و انگریزی دونوں زبانوں میں اسلامیات، تقابل ادیان، فلسفہ، سوانح اور تاریخ جیسے موضوعات پر لکھا اور کئی تصانیف اور تراجم یادگار چھوڑے۔ روایتی طرزِ تحریر کے ساتھ وہ جدید اکیڈمک طرزِ تحریر میں بھی مہارت رکھتے تھے۔

 ابتدائی و تعلیمی زندگی 
سید مظفر الدین ندوی 1900ء میں منینڈہ، نزد شیخ پورہ (جو اُس وقت بنگال پریسڈنسی، برطانوی ہند میں آتا تھا اور اب ضلع شیخ پورہ، بہار، بھارت میں واقع ہے) میں پیدا ہوئے۔ انھوں نے دار العلوم ندوۃ العلماء لکھنؤ سے تعلیم حاصل کی اور 1915ء میں محض سترہ برس کی عمر میں فارغ التحصیل ہوئے۔ ندوہ کے زمانۂ قیام میں انھیں سید سلیمان ندوی، عبد السلام ندوی، محمد خلیل عرب اور شبلی نعمانی جیسے اکابر علما سے استفادہ کا موقع ملا۔ اسی سال انھوں نے سنٹرل مدرسہ کا امتحان بھی پاس کیا۔ دینی تعلیم مکمل کرنے کے بعد انھوں نے جدید تعلیم کی طرف رخ کیا اور 1922ء میں پریسڈنسی کالج، کلکتہ سے بی اے کیا۔ بعد ازاں انھوں نے پرائیویٹ امیدوار کی حیثیت سے 1925ء میں کلکتہ یونیورسٹی سے عربی میں ایم اے اور 1927ء میں فارسی میں ایم اے پاس کیا۔

 عملی زندگی 
بی اے کے بعد سید مظفر الدین ندوی نے 1922ء سے 1927ء تک ڈھاکہ یونیورسٹی میں تدریسی خدمات انجام دیں۔ 1922ء سے 1924ء تک فارسی اور اردو کے اسسٹنٹ رہے اور 1924 سے 1927 تک عربی اور فارسی کے لیکچرر کے طور پر خدمات انجام دیں۔ 1927ء میں وہ بنگال ایجوکیشنل سروس میں شامل ہوئے اور اسلامیہ کالج، کلکتہ میں 1943ء تک پروفیسر رہے۔ 1943ء سے 1944ء تک انھوں نے اسلامک انٹرمیڈیٹ کالج، چاٹگام میں خدمات انجام دیں۔ 1945ء میں انھیں مسلم ایجوکیشنل افسرِ بنگال کی حیثیت سے ان کا تقرر ہو گیا، تاہم اسی سال دوبارہ اسلامیہ کالج، کلکتہ واپس بلا لیے گئے اور 1946ء سے 1947ء تک وہاں انھوں وائس پرنسپل کی حیثیت سے خدمت انجام دیتے رہے۔ تقسیم ہند کے بعد وہ دوبارہ اسلامک انٹرمیڈیٹ کالج، چاٹگام کے پرنسپل مقرر ہوئے اور وہاں تعلیمی خدمات سر انجام دیتے رہے۔ مزید براں، وہ ایس این کالج، دیناج پور کے پرنسپل اور اسسٹنٹ ڈائریکٹر آف پبلک انسٹرکشن، مشرقی پاکستان کے عہدے پر بھی فائز رہے۔ بعد ازاں وہ ہجرت کرکے مشرقی پاکستان سے مغربی پاکستان چلے گئے اور اخیر میں ان کا قیام کراچی میں رہا۔

 ادبی خدمات 
سید مظفر الدین ندوی نے اردو اور انگریزی دونوں زبانوں میں اسلامی علوم، فلسفہ اور تاریخ جیسے موضوعات پر لکھا۔ ان کی تحریر کو سادگی اور وضاحت کے باعث سراہا جاتا تھا۔ انھوں نے تصوف پر اپنے ایک مضمون میں ان روایات اور اعمال پر تنقید کی جنھیں وہ اصل اسلامی تعلیمات سے انحراف سمجھتے تھے اور ہندوستان میں رائج بعض صوفیانہ رسوم و روایات پر اپنی تشویش کا اظہار کیا۔ سید سلیمان ندوی نے لکھا تھا کہ سید مظفر الدین ندوی اُن ندوہ کے فضلاء میں شامل تھے جنھوں نے ایم اے کی ڈگری حاصل کرنے کے بعد بھی اپنے علمی اور دینی تشخص کو برقرار رکھا اور مسلسل دینی علمی کاموں میں مصروف رہے۔ سلیمان ندوی کے مطابق، اُس دور میں مستشرقین نے اسلامی تاریخ کے مختلف پہلوؤں پر تحقیق کے بعد خالص اسلامی علوم دینیہ کا جائزہ لینا شروع کر دیا تھا، بالخصوص علم حدیث اور تصوف ان کی توجہ کا مرکز بنے ہوئے تھے۔ اسی تناظر میں آر اے نکلسن نے انگریزی زبان میں تصوف کی تاریخ اور اس کے ماخذ پر بحث کرتے ہوئے یہ رائے ظاہر کی تھی کہ تصوف اسلام کا داخلی حصہ نہیں، بلکہ بیرونی اثرات کا نتیجہ ہے۔ مظفر الدین ندوی نے اس نظریے کی تردید میں انگریزی زبان میں اسلامک ریویو نامی رسالے میں ایک مفصل اور تحقیقی مضمون تحریر کیا تھا، جسے اُس زمانے کے اہلِ علم میں پسندیدگی کی نظر سے دیکھا گیا تھا۔

سید مظفر الدین ندوی نے جرمن فلسفی فریڈرک نطشے پر ایم اے مُگّے کی تحریر کردہ سوانح کا ترجمہ سید سلیمان ندوی کی خصوصی خواہش پر ’’نِٹشے‘‘ کے عنوان سے کیا، جو 1926ء میں پہلی بار دار المصنفین شبلی اکیڈمی، اعظم گڑھ سے شائع ہوا۔

انھوں نے سید سلیمان ندوی کی کتاب ارض القرآن (جلد دوم) کا 1936ء میں انگریزی میں ترجمہ کیا اور معلومات میں اضافے کے ساتھ میں انگریزی کے لحاظ سے بعض ترامیم و تغیرات بھی کیے۔ یہ ترجمہ A Geographical History of the Quran کے عنوان سے شائع ہوا۔

معارف (اعظم گڑھ)، ندیم (گیا)، جادو اور اردو جدید (کلکتہ) جیسے کئی اردو رسائل میں ان کے مضامین شائع ہوا کرتے تھے۔ نیز ندوہ کے زمانۂ تعلیم میں ”معلم الصبیان“ کے نام سے ایک قلمی رسالہ بھی نکالتے تھے۔

انگریزی زبان میں ان کی چند نمایاں تصانیف یہ ہیں:
 Muslim Thought and Its Source (1931)
 An Impartial Study of Nawab Siraj-ud-Dawla (1953)
 An Easy History of the Prophet of Islam (1954)
 Human Rights and Obligations (In the Light of the Qur'an and Hadith) (1966)
 A Comparative Study of Islam & Other Religions (1977)
 Islamic State of Pakistan
 اسلامی تعلیم و تربیت (اردو میں)

ان کی کئی کتابوں کے پشتو، ترکی اور انڈونیشیائی جیسی مختلف زبانوں میں ترجے شائع ہو چکے ہیں:
 پشتو: Islāmī fikar mākḫaẕ (1963)
 ترکی: Hazret-i Muhammed Aleyhisselam Hakkında Konferanslar (1967) by Osman Keski̇oğlu
 انڈونیشیائی: Pemikiran Muslim dan sumbernya (1984)
 انڈونیشیائی: Sejarah Geography Qur'an (1985) by Bambang Bujono
 ترکی: Kur'ān-ı Kerîm'de kavimler ve toplumlar (2003) by Abdullah Davudoğlu

 وفات 
سید مظفر الدین ندوی کا انتقال 18 رمضان المبارک 1404ھ مطابق 18 جون 1984ء کو کراچی، پاکستان میں ہوا اور کراچی کے سخی حسن قبرستان میں انھیں سپردِ خاک کیا گیا۔

 حوالہ جات 

زمرہ:1900ء کی پیدائشیں
زمرہ:ڈھاکہ یونیورسٹی کا تدریسی عملہ
زمرہ:ندوی فضلا
زمرہ:پاکستانی انگریزی زبان کے مصنفین
زمرہ:انگریزی سے اردو مترجمین
زمرہ:اسلام کے مؤرخین
زمرہ:پاکستان کو بھارتی تارکین وطن
زمرہ:پاکستانی محققین
زمرہ:پاکستانی مصنفین
زمرہ:ضلع شیخ پورہ کی شخصیات
زمرہ:پریزیڈنسی یونیورسٹی، کولکاتا کے فضلا
زمرہ:کلکتہ یونیورسٹی کے فضلا
زمرہ:اردو مترجمین
زمرہ:پاکستانی اردو مصنفین